b'\n_START_ARTICLE_\nJ\xc5\xbd serija 801\n_START_PARAGRAPH_\nJ\xc5\xbd serija 801 je serija uskotra\xc4\x8dnog dizelskomotornog vlaka Jugoslavenskih \xc5\xbeeljeznica._NEWLINE_Prozvodile su ga tvrtke Ganz iz Budimpe\xc5\xa1te i tada\xc5\xa1nja Tvornica vagona, strojeva i mostova (kasnije \xc4\x90uro \xc4\x90akovi\xc4\x87) iz Slavonskog Broda. Prva garnitura pu\xc5\xa1tena je u promet 20. srpnja 1938. na relaciji Beograd - Sarajevo - Dubrovnik. Bilo je izgra\xc4\x91eno sedam trodijelnih garnitura koje su pu\xc5\xa1tene u promet do 15. lipnja 1939., i to na relacijama Sarajevo - Beograd, Sarajevo - Dubrovnik i Sarajevo - Bosanski Brod. Velike zasluge za uvo\xc4\x91enje ovog vlaka imao je tada\xc5\xa1nji ministar prometa Mehmed Spaho, zbog \xc4\x8dega je jedan od nadimaka ovog vlaka bio Spahin vlak. Drugi nadimak koji je nosio bio je Ludi Sarajlija zbog, za to vrijeme, relativno velike brzine kretanja. Vlak je udaljenost od Beograda do Dubrovnika prelazio za 16 sati i 35 minuta, a brzom vlaku je bilo potrebno 24 sata. Nakon Drugog svjetskog rata \xc5\xa1est ispravnih garnitura kratko je vrijeme nosilo imena "Prvi maj", "Sutjeska", "Kozara", "29. novembar", "Kosmaj" i "Istra". Krajem 1960-ih izba\xc4\x8deni su iz prometa, a zamijenio ih je motorni vlak serije 802.'